b'\n_START_ARTICLE_\nKonstantinas \xc4\x8cernenka\n_START_SECTION_\nJaunyst\xc4\x97\n_START_PARAGRAPH_\nGim\xc4\x97 neturtingoje \xc5\xa1eimoje, ma\xc5\xbeame miestelyje Krasnojarsko srityje. Jo t\xc4\x97vas dirbo vario ir aukso kasyklose, o motina r\xc5\xabpinosi \xc5\xabkiu. 1926\xc2\xa0m. \xc4\xafstojo \xc4\xaf komjaunim\xc4\x85. Baig\xc4\x97 trimet\xc4\x99 kaimo jaunimo mokykl\xc4\x85. Pradinis i\xc5\xa1silavinimas ir politiniai \xc4\xafsitikinimai pad\xc4\x97jo jam tapti komjaunimo rajono komiteto propagandos ir agitacijos skyriaus ved\xc4\x97ju._NEWLINE_1930\xe2\x80\x931933\xc2\xa0m. tarnavo Soviet\xc5\xb3 S\xc4\x85jungos kra\xc5\xa1to apsaugoje Kinijos-SSRS pasienyje, Kazachstane. \xc4\x8cia 1931\xc2\xa0m. \xc4\xafstojo \xc4\xaf Komunist\xc5\xb3 Partij\xc4\x85, buvo i\xc5\xa1rinktas pasienio u\xc5\xbekardos partin\xc4\x97s organizacijos sekretoriumi._NEWLINE_1943\xe2\x80\x931945\xc2\xa0m. K. \xc4\x8cernenka mok\xc4\x97si Maskvoje, partini\xc5\xb3 organizatori\xc5\xb3 kursuose. \xc4\xae front\xc4\x85 nesipra\xc5\xa1\xc4\x97. Per karo metus gavo vienintel\xc4\xaf apdovanojim\xc4\x85\xc2\xa0\xe2\x80\x93 medal\xc4\xaf \xe2\x80\x9eU\xc5\xbe puik\xc5\xb3 darb\xc4\x85\xe2\x80\x9c. V\xc4\x97liau trejus metus dirbo Penzos srities partinio komiteto ideologijos sekretoriumi._NEWLINE_L\xc5\xab\xc5\xbeis \xc4\x8cernenkos karjeroje buvo 1948\xc2\xa0m. jo paskyrimas Moldavijos Komunist\xc5\xb3 Partijos CK Propagandos ir agitacijos skyriaus ved\xc4\x97ju. Ten jis susitiko su Leonidu Bre\xc5\xbenevu, tuomet buvusiu Moldavijos KP CK Pirmuoju sekretoriumi. Darbiniai santykiai peraugo \xc4\xaf tvirt\xc4\x85 draugyst\xc4\x99, kuri truko iki gyvenimo pabaigos. Padedamas L. Bre\xc5\xbenevo, K. \xc4\x8cernenka padar\xc4\x97 unikali\xc4\x85 karjer\xc4\x85, nuo \xc5\xbeemiausi\xc5\xb3 post\xc5\xb3 pasiek\xc4\x99s vald\xc5\xbeios piramid\xc4\x97s vir\xc5\xa1\xc5\xabn\xc4\x99, nors netur\xc4\x97jo joki\xc5\xb3 pastebim\xc5\xb3 lyderio bruo\xc5\xbe\xc5\xb3. Dirbdamas Maskvoje, L. Bre\xc5\xbenevas 1956\xc2\xa0m. paskyr\xc4\x97 K. \xc4\x8cernenk\xc4\x85 TSKP CK Propagandos ir agitacijos skyriaus Masin\xc4\x97s agitacijos sektoriaus ved\xc4\x97ju. Nuo 1960\xc2\xa0m. gegu\xc5\xbe\xc4\x97s m\xc4\x97n. iki 1965\xc2\xa0m. liepos K. \xc4\x8cernenka dirbo L. Bre\xc5\xbenevo, tuo metu TSRS Auk\xc5\xa1\xc4\x8diausiosios Tarybos Prezidiumo pirmininko, sekretoriato vadovu.\n_START_SECTION_\nPartin\xc4\x97 karjera\n_START_PARAGRAPH_\nL. Bre\xc5\xbenevui tapus partijos vadovu, K. \xc4\x8cernenka paskirtas TSKP CK Bendrojo skyriaus ved\xc4\x97ju (1965\xc2\xa0m. liepos m\xc4\x97n.-1982\xc2\xa0m. lapkritis). 1966\xe2\x80\x931971\xc2\xa0m. K. \xc4\x8cernenka buvo kandidatas \xc4\xaf TSKP CK narius. Partijos XXIV suva\xc5\xbeiavime 1971\xc2\xa0m. jis i\xc5\xa1rinktas CK nariu. 1976\xc2\xa0m. kovo 5 d. i\xc5\xa1rinktas TSKP CK sekretoriumi, netrukus (1977\xc2\xa0m. spalio 3 d.) tapo kandidatu \xc4\xaf Politinio biuro narius, o jau 1978\xc2\xa0m. lapkri\xc4\x8dio 27 d.\xc2\xa0\xe2\x80\x93 pilnateisiu Politinio biuro nariu._NEWLINE_Bre\xc5\xbenevo valdymo laikais \xc4\x8cernenkai dirbant CK Bendrojo skyriaus ved\xc4\x97ju, per jo rankas pereidavo did\xc5\xbeiulis kiekis dokument\xc5\xb3 ir i\xc5\xa1tis\xc5\xb3 partijos vadov\xc5\xb3 dosje. Savo asmenin\xc4\x97mis savyb\xc4\x97mis jis buvo link\xc4\x99s dirbti ma\xc5\xbeai pastebim\xc4\x85 aparatin\xc4\xaf darb\xc4\x85, ta\xc4\x8diau buvo vienas labiausiai informuot\xc5\xb3 \xc5\xa1alies \xc5\xbemoni\xc5\xb3._NEWLINE_Konstantinas \xc4\x8cernenka buvo auk\xc5\xa1\xc4\x8diausios klas\xc4\x97s \xe2\x80\x9eorgdarbuotojas\xe2\x80\x9c. Visi region\xc5\xb3 vadovai siek\xc4\x97 pakli\xc5\xabti \xc4\xaf pri\xc4\x97mim\xc4\x85 b\xc5\xabtent pas j\xc4\xaf. Tod\xc4\x97l, kad \xc5\xbeinojo: jei kreipeisi \xc4\xaf \xc4\x8cernenk\xc4\x85, klausimas bus i\xc5\xa1spr\xc4\x99stas, o reikalinga dokumentacija operatyviai bus suderinti visose instancijose. (F. Morgunas)._NEWLINE_Turima informacija jis reguliariai dalijosi su Bre\xc5\xbenevu, tod\xc4\x97l tur\xc4\x97jo \xe2\x80\x9eBre\xc5\xbenevo sekretoriaus\xe2\x80\x9c reputacij\xc4\x85. XX a. 7-to de\xc5\xa1imtme\xc4\x8dio pabaigoje \xc4\x8cernenka prad\xc4\x97tas laikyti galimu Bre\xc5\xbenevo \xc4\xafp\xc4\x97diniu, susijusiu su jo aplinkos konservatyviais sluoksniais. Bre\xc5\xbenevui mirus, ir partiniuose vadovaujan\xc4\x8diuose sluoksniuose, ir vakar\xc5\xb3 politolog\xc5\xb3 buvo laikomas kartu su Andropovu, realiausiu pretendentu \xc4\xaf Generalinio sekretoriaus post\xc4\x85. K. \xc4\x8cernenka buvo laikomas L. Bre\xc5\xbenevo statytiniu ir artimu bendra\xc5\xbeygiu, ta\xc4\x8diau po Bre\xc5\xbenevo mirties jam nepavyko gauti pakankamos partini\xc5\xb3 grupuo\xc4\x8di\xc5\xb3 paramos, ir nauju Generaliniu sekretoriumi 1982\xc2\xa0m. lapkri\xc4\x8dio 12 d. tapo Jurijus Andropovas. Politinis biuras b\xc5\xabtent K. \xc4\x8cernenkai paved\xc4\x97 TSKP CK plenumui pasi\xc5\xablyti Andropovo kandidat\xc5\xabr\xc4\x85 \xc4\xaf Generalinius sekretorius. Did\xc5\xbeioji kalbos plenume dalis buvo paskirta Bre\xc5\xbenevo panegirikai, tuo pa\xc4\x8diu pabr\xc4\x97\xc5\xbeiant kolektyvinio vadovavimo b\xc5\xabtinum\xc4\x85._NEWLINE_Andropovo liga ir greita mirtis, bei vidaus politin\xc4\x97s kovos sunkumai \xc4\x8cernenkai leido prakti\xc5\xa1kai be konkurencijos tapti nauju partijos ir visos TSRS vadovu.\n_START_SECTION_\nGeneralinis sekretorius\n_START_PARAGRAPH_\nI\xc5\xa1rinktas 72\xc2\xa0m. am\xc5\xbeiaus K. \xc4\x8cernenka jau sunkai sirgo ir buvo vertinamas kaip tarpin\xc4\x97 fig\xc5\xabra. Did\xc5\xbei\xc4\x85j\xc4\x85 savo valdymo dal\xc4\xaf jis praleido ligonin\xc4\x97je, kur kartais netgi vykdavo Politinio biuro pos\xc4\x97d\xc5\xbeiai. Prie\xc5\xa1 pat mirt\xc4\xaf, ten pat ligonin\xc4\x97je, Maskvos partinis vadovas Gri\xc5\xa1inas jam \xc4\xafteik\xc4\x97 Rusijos liaudies deputato pa\xc5\xbeym\xc4\x97jim\xc4\x85._NEWLINE_K. \xc4\x8cernenkos valdymo laiku buvo prad\xc4\x97ta keletas taip ir ne\xc4\xafgyvendint\xc5\xb3 projekt\xc5\xb3: mokyklos reforma, \xc5\xa1iaur\xc4\x97s upi\xc5\xb3 t\xc4\x97km\xc4\x97s keitimas, profs\xc4\x85jung\xc5\xb3 stiprinimas. Jo valdymo laikotariu Rugs\xc4\x97jo 1-oji tapo \xc5\xbdini\xc5\xb3 dienos \xc5\xa1vente. Po jo prane\xc5\xa1imo apie partijos ideologin\xc4\xaf darb\xc4\x85 (1983), prie\xc5\xa1 jaunimo roko grupes prad\xc4\x97tas didelis puolimas; j\xc5\xb3 saviveiklos koncertai buvo pripa\xc5\xbeinti Roskoncerto organizacijos monopolio lau\xc5\xbeymu ir prilyginti nelegaliam darbui ir gr\xc4\x97s\xc4\x97 kal\xc4\x97jimu._NEWLINE_Tuo laiku prasid\xc4\x97jo postbre\xc5\xbenevinis ir postmaoistinis tarpusavio santyki\xc5\xb3 su Kinija at\xc5\xa1ilimas, ta\xc4\x8diau santykiai su JAV liko tokie pat \xc4\xaftempti. 1984\xc2\xa0m., kaip atsakas \xc4\xaf Maskvos olimpiados boikot\xc4\x85, buvo boikotuotos Los And\xc5\xbeelo olimpin\xc4\x97s \xc5\xbeaidyn\xc4\x97s. TSRS pirm\xc4\x85 kart\xc4\x85 aplank\xc4\x97 Ispanijos karalius Chuanas Karlosas I. K. \xc4\x8cernenkos valdymo laiku prakti\xc5\xa1kai nesikeit\xc4\x97 Politinio biuro ir TSRS Ministr\xc5\xb3 Tarybos sud\xc4\x97tis._NEWLINE_J. Andropovo valdymo laiku prad\xc4\x97tos bylos ir represijos prie\xc5\xa1 korupcionierius nebuvo sustabdytos, buvo su\xc5\xa1audytas Jelisejevo gastronomo Maskvoje vadovas Sokolovas, nusi\xc5\xbeud\xc4\x97 buv\xc4\x99s Vidaus reikal\xc5\xb3 ministras N. \xc5\xa0\xc4\x8diolochovas, teisiamas J. \xc4\x8ciurbanovas ir kt._NEWLINE_Generalinis sekretorius \xc4\x8cernenka \xc4\xaf partijos narius at\xc5\xa1auk\xc4\x97 94 met\xc5\xb3 am\xc5\xbeiaus Via\xc4\x8deslav\xc4\x85 Molotov\xc4\x85, buvus\xc4\xaf TSRS premjer\xc4\x85 bei U\xc5\xbesienio reikal\xc5\xb3 ministr\xc4\x85. V. Molotovas, kuris buvo vyresnis u\xc5\xbe K. \xc4\x8cernenk\xc4\x85 21 metais, j\xc4\xaf metais pergyveno.'